प्रदेश स्तरीय कार्यक्रम में कोसरिया यादव समाज के तीन हजार लोगों ने ली सदस्यता
छत्तीसगढ़ कोसरिया यादव समाज का सदस्यता कार्यक्रम रविवार को दुर्ग के उरला में हुआ। प्रदेश स्तरीय कार्यक्रम में 25 जिलों के सामाजिक लोग पहुंचे। करीब 3 हजार लोगों ने समाज की प्राथमिक सदस्यता ली। पुरुषों की तुलना में महिला सदस्यों की संख्या चार गुना तक अधिक रही। प्रदेश अध्यक्ष राम कुमार यादव के समक्ष लोगों ने सदस्यता ग्रहण की।
अध्यक्ष रामकुमार यादव ने कहा कि राज्य गठन के 16 साल बाद भी यादवों को शैक्षणिक, आर्थिक व राजनैतिक लाभ नहीं मिल पाया है। इसकी मुख्य वजह समाज की एकजुटता है। अब यादवों को एकजुट होकर अपनी ताकत का अहसास कराने का समय आ गया है। इसलिए व्यापक स्तर पर सदस्यता अभियान चलाया जा रहा है। दुर्ग से प्रदेश स्तरीय अभियान की शुरुआत की गई। गांव में आज भी यादव परिवार गोबर से कंडे बनाकर बेचता है। सरकार की उज्ज्वला योजना से उनके व्यापार के प्रभावित होने की आशंका है। उन्होंने चरवाहों के लिए आर्थिक मदद, वृद्धजनों को पेंशन, चरणपादुका देने को लेकर सरकार को मांग पत्र सौंपने की भी बात कही। उन्होंने कहा कि राजनीतिक पार्टियां चुनाव में यादवों को टिकट देने में उपेक्षा करती है, तो समाज स्वयं अपना प्रतिनिधि चुनाव में उतारेगा। मौके पर डॉ. नरेश यादव, राजेश यादव, भोला यादव, विश्वनाथ यादव, भुरऊ राम, विजय यादव, गेंदूलाल, गोपाल यादव मौजूद थे।
कार्यक्रम में यादव समाज से एकजुटता का अहसास कराने पर जोर दिया गया।
hin_Deva hin_Deva hin_Deva hin_Deva